**Strand Hotel Fevik** er et hotell på Fevik ved Grimstad i Norge som ble åpnet 17. mai 1937. Hotellet ble planlagt og bygd av direktør Axel Lund, som var fra Stavanger. Arkitekt var Eilert Smith, som også var fra Stavanger.

Hotellet har per 2021 90 rom/leiligheter/suiter med til sammen 270 senger.

Historikk
---------

### Oppstarten

Grunnmuren ble bygget i 1934 og et par år senere stod hotellet ferdig. Hotellet hadde kostet 325 000 kroner, hvorav 50 000 kroner var et statlig garantibeløp, og var blitt et praktfullt anlegg etter datidens standard. Dørene ble åpnet for første gang 17. mai 1937. Hotelledelsen rykket inn en annonse i lokalavisene med invitasjon til en fest-supé som man kunne kjøpe billetter. En billett kostet åtte kroner; antrekket var galla. Den offisielle åpningen fant sted den 5. juni 1937, i form av en lunsj med ca. 150 innbudne gjester. Den mest prominente gjesten var statsråd Kristofer Lehmkuhl, som var en av talerne under åpningen.

Strand Hotel ble kun brukt som sommerhotell og hadde i starten 43 rom med plass til 60 gjester. Alle gjesterom hadde både varmt og kaldt vann, seks rom hadde dusj, mens 11 hadde bad. Daglige ledere fra starten var ekteparet Frida og Harald Hansen som kom fra direktør Lunds hoteller i Stavanger. Maleren Ørnulf Salicath hadde dekorert interiøret, og lokalpressen var svært begeistret over resultatet.

Strand Hotel Fevik ble i 2017 kjøpt av Classic Norway Hotels, som driver hotellet per 2021.

Med sin standard og beliggenhet ble Strand Hotel snart populært. Det kom mange utenlandske gjester, og restauranten var godt besøkt. Strand Hotel hadde derfor tre gode sommersesonger før andre verdenskrig brøt ut.

### Andre verdenskrig

I april/mai 1940 fikk man imidlertid andre utenlandske gjester idet hotellet ble beslaglagt til rekreasjonssted for tyske offiserer som var blitt skadet på østfronten. Takket være innsatsen til Frida Hansen og det øvrige norske personalet, ble ødeleggelsene på hotellet begrenset.

### Etterkrigstiden

Så snart hotellet ble frigitt i 1945, tok man til med oppussing og hotellet var klart til åpning igjen sesongen 1946, fortsatt med Frida og Harald Hansen som daglige ledere. 

Strand Hotel var kjent som et dansested. Kjente og populære musikere bidro til ekstra hygge mens man spiste eller danset. Etter krigen gikk Strand Hotel inn i Norsk Hotellcompagnie. Her hadde direktør Axel Lund også de andre fem hotellene han ledet. I 1956 overtok Lund imidlertid Strand Hotel for egen regning. Han bygget i 1957 det lille annekset «Stjernen» på nordsiden av hotellet og en kafeteriaavdeling mot veien. Sistnevnte ble revet for en del år siden.

### Eierskifter

I 1975 ble hotellet solgt til Torbjørn Evenbye, som bygget konferansebygget og moderniserte en stor del av værelsene. Etter at Ugland overtok i 1982, ble moderniseringen og oppussingen fullført slik at det opprinnelige sommerhotellet nå er helårshotell. Siden den tid har hotellet hatt flere eiere og før de nåværende eierne overtok i juni 1998 var hotellet eiet av Choice Hotels. Det ble også i denne perioden lagt ned mye arbeid og mange penger i oppussing av rom og flislegging av alle bad.

I oktober 2010 ble en ny fløy åpnet, tegnet av arkitekten Roger Hampton.[] Hotellet ble frem til 2017 drevet av Agnes Berntsen. I 2017 ble Strand Hotell en del av hotellkjeden Classic Hotels Norway.

Kjente gjester
--------------

Forfatteren Roald Dahl vendte tilbake, år etter år, og han og hans kone Patricia Neal bodde her i flere uker når de først var kommet.

Referanser
----------

1. 1 2  «Strand Hotel Fevik - Om hotellet». *Classic Norway - www.classicnorway.no* **(norsk)**. Besøkt 29. januar 2021. «Helt siden 1937 har Strand Hotel Fevik fremstått som et eksotisk fristed i skjærgården. Hotellet har hatt en magisk tiltrekningskraft på mennesker fra fjern og nær, og flere kjente navn har gjestet hotellet og bidratt til spennende historier. Forfatteren Roald Dahl var stamgjest i over 30 år, sammen med sin Oscar-belønnede kone Patricia Neal.»
2. ↑  *Strand Hotell på Fevik.* Grimstad Adressetidende. 15. april 1937.
3. 1 2 3 4  *Strand Hotell Fevik blev officielt åpnet lørdag med en lunch for ca. 150 innbudne*. Grimstad Adressetidende. 8. juni 1937.
4. 1 2  «Strand Hotel Fevik - et badehotell av internasjonale mål». *Avtrykk fra historien - avtrykk.no*. Aust-Agder Museum og Arkiv IKS. 1. juli 2019. Besøkt 29. januar 2021.
5. ↑  *Annonse : Strand Hotell, Fevik*. Grimstad Adressetidende. 13. mai 1937.
6. ↑  Grimstad Adressetidende 24. april 1937
7. ↑  Grimstad Adressetidende 20. april 1937
8. ↑  «Artikkel». *Nasjonalbiblioteket - www.nb.no*. Agderposten. 14. mai 1937. Besøkt 29. januar 2021. «(---) Maleren Ørnulf Salicaths dekorasjoner på Strand hotell, Fevik (---)»
9. ↑  Berg, Gro Austenå (23. juni 2017). «Agnes Berntsen forlater Strand Hotel Fevik». *Grimstad Adressetidende*. Besøkt 29. januar 2021.
10. ↑  Hovstø, Camilla (19. juli 2017). «Hotelldronning avslutter med knallsesong». *Grimstad Adressetidende*. Besøkt 29. januar 2021.
11. ↑  Roald Dahls familie på Grimstad-besøk Arkivert 18. september 2016 hos Wayback Machine.; *Grimstad adressetidende*, 6.8.2014

Eksterne lenker
---------------

* Strand Hotel Fevik

|  |  |
| --- | --- |
| Oppslagsverk/autoritetsdata | VIAF
 |